Journalist og debatør David Trads kalder i en blog i Jyllands-Posten kåringen af Dokk1 som verdens bedste bibliotek for korrupt. Nu svarer kulturrådmand, Rabih Azad-Ahmad, på kritikken.

Annonce

Det er en alvorlig anklage mod Kulturstyrelsen og vores kulturminister, når en klummeskribent på et nationalt dagblad kalder Dokk1s kåring som verdens bedste nye folkebibliotek for korrupt, det mener rådmand for Kultur og Borgerservice i Aarhus Kommune Rabih Azad-Ahmad.

Kultur og Borgerservice har i dag taget kontakt til Kulturstyrelsen. Styrelsen har efterfølgende sendt et indlæg til Jyllands-Posten. I indlægget skriver juryens formand Morten Lautrup-Larsen bl.a.:

»Der har været fuld enighed om vinderen, og jeg kan som formand stå 100 procent på mål for, at alle komiteens otte medlemmer har arbejdet sagligt og seriøst på at udvælge det bedste bibliotek ud fra de kriterier, der er stillet op. Det er rigtigt at seks af dem var danskere, men jeg synes ærlig talt, at det er groft at antyde at vi ikke har arbejdet seriøst og sagligt med udvælgelsen.«

Dokk1 er kåret til verdens bedste nye folkebibliotek. Dokk1 modtog 'Systematic - Public Library of the Year' i forbindelse med den internationale bibliotekskonference IFLA i Ohio. I alt 16 folkebiblioteker fra hele verden var indstillet til prisen, som Dokk1 vandt over tre øvrige finalister fra USA og Australien.

Prisen er tidligere uddelt to gange. I 2014 vandt Craigieburn Library i Australien, mens prisen I 2015 gik til Kista i Sverige.

»Historien viser med tydelighed, at der er tale om en international pris, og Dokk1 er kommet i et rigtig flot selskab. Jeg er dog rigtig ærgerlig over kritikken af den jury, som Kulturstyrelsen har sammensat. For jeg er sikker på, at Dokk1 ville have vundet uanset, hvordan juryen havde set ud,« siger kulturrådmand Rabih Azad-Ahmad.

Kultur og Borgerservice udsendte i forbindelse med prisen en pressemeddelelse. I pressemeddelelsen står der:

'Systematic - Public Library of the Year' er en del af Slots- og Kulturstyrelsens og Realdanias projekt Modelprogram for Folkebiblioteker, og prisen sponsoreres af IT-virksomheden Systematic.

»Præmissen for prisen har hele tiden været kendt af alle. Aarhus har absolut ingen rolle haft i forhold at udvælge vinderen. Naturligvis bortset fra det faktum, at vi har bygget et fantastisk hus som århusianerne, besøgende og fagfolk fra hele verden har taget til sig,« siger rådmand for Kultur og Borgerservice Rabih Azad-Ahmad.

Han deltog på den internationale bibliotekskonference IFLA i USA, hvor han fik mange positive tilbagemeldinger om, at Dokk1 var en fortjent vinder af prisen.